KIRJALLINEN KYSYMYS E-2421/01 esittäjä(t): Baroness Sarah Ludford (ELDR) komissiolle. Vietnam.



Virallinen lehti nro 134 E , 06/06/2002 s. 0032 - 0033



KIRJALLINEN KYSYMYS E-2421/01 esittäjä(t): Baroness Sarah Ludford (ELDR) komissiolle (3. syyskuuta 2001) Aihe: Vietnam Agent Orangen käyttö Vietnamin sodan aikana oli syynä humanitaariseen katastrofiin, ja sen vaikutukset tuntuvat vielä tänäkin päivänä. Voiko komissio kertoa tarkalleen, mitä apua on annettu Vietnamin sodan uhreille, jotka kärsivät länsimaisten sotavoimien Agent Orangen käytöstä? Christopher Pattenin komission puolesta antama vastaus (8. lokakuuta 2001) Komission käytettävissä olevien tietojen mukaan avun antamisesta Vietnamissa Agent Orangelle altistuneille huolehtii pääasiassa Kansainvälinen Punainen Risti, joka toimii yhteistyössä Vietnamin Punaisen Ristin kanssa erillisrahaston Agent Orange Fund: Assistance and rehabilitation for disabled people [Agent Orange -rahasto: tukea ja kuntoutusta invalideille] turvin. Kyseessä on koko valtion alueelle ulottuva ohjelma, jolla tähdätään yhteisöpohjaisten palvelujen tuottamiseen. Yhdysvaltojen, Saksan ja Sveitsin kansalliset Punaiset Ristit tukevat ohjelmaa. Komissiolle ei ole osoitettu avunpyyntöjä asiassa. Yhteisön ja Vietnamin kahdenvälinen yhteistyöohjelma perustuu Vietnamin hallituksen vuonna 1986 aloittamaan uudistusohjelmaan, joka pitää sisällään sekä poliittisen että taloudellisen uudistuksen elementtejä. Ohjelman puitteissa tuettavista hankkeista päätetään yhdessä Vietnamin hallituksen kanssa vuonna 1996 sovitun yhteistyöstrategian puitteissa. Strategian päätavoitteena on teknisen avun antaminen taloudellisten uudistuksien toteuttamisen tukemiseksi sitä mukaa, kun Vietnamin kehittyminen markkinataloudeksi etenee, sekä kehitysyhteistyöavun antaminen taloudellisen uudistusprosessin sosiaalisten kustannusten lievittämiseksi ja sosiaalialan nykyaikaistamisen edistämiseksi. Tähän liittyen on sovittu seuraavista kolmesta kehitysavun ensisijaisesta kohteesta: - köyhyyden lievittäminen, jossa toiminnan pääpaino kohdistetaan maaseudun kehittämiseen köyhillä ja vuoristoisilla aluilla; - sosiaalialat, joilla tällä hetkellä on meneillään kaksi laajaa terveydenhuoltoalan hanketta (toinen liittyy malariaan ja toinen yleisen terveydenhuoltojärjestelmän kehittämiseen) ja yksi hanke peruskoulutusjärjestelmän kehittämisen edistämiseksi; sekä - ympäristö, jossa tuetaan yhteisöpohjaista lähestymistapaa tarkoituksena yhdistää ympäristöystävällinen käytäntö köyhien maanviljelijöiden tulonhankintaan. Komission Aasiaan suunnattavan talousarviosta maksettavan tuen määrä on suhteellisen rajallinen. Näin ollen komissio on päättänyt maksimoida sen vaikutuksen, ja komission Vietnamia koskeva strategisen painopisteen valinta on auttanut maksimoinnin toteuttamisessa. Komissio tarkastelee uudelleen Vietnamin kanssa neuvoteltua yhteistyöstrategiaa tulevien kuukausien aikana. Kyseisen prosessin aikana komissio on valmis tarkastelemaan kaikkia esille tulevia kysymyksiä, avun tarjoaminen Agent Orangelle altistuneille mukaan luettuna. Mutta komission on kuitenkin vielä varmistettava, että lähestymistapa on hyvin tasapainoinen ja kohdistettu. Kahdenvälisen yhteistyöohjelman lisäksi Vietnam kuuluu myös komission horisontaalisten tukiohjelmien piiriin, valtiosta riippumattomien järjestöjen kehitysmaissa suorittaman toiminnan tukemiseksi tarkoitettu yhteisrahoitusohjelma mukaan luettuna. Tällä hetkellä tuetaan useita eri valtiosta riippumattomien järjestöjen Vietnamissa suorittamia toimia. Mikä tahansa parhaillaan Agent Orangelle altistuneille Vietnamin kansalaisille apua tarjoava valtiosta riippumaton järjestö voisi myös käyttää hyväkseen mahdollisuutta esittää ehdotus valtiosta riippumattomien järjestöjen yhteisrahoitusohjelman seuraavan ehdotuspyyntökierroksen aikana.